text: El Museu Marítim convida a submergir-se novament, el 22 de juny, en el seu fons i exposicions | Barcelona Cultura
  De dilluns a diumenge, de 10 h a 20 h (accés fins a les 19 h)
  El Museu Marítim convida a submergir-se novament, el 22 de juny, en el seu fons i exposicions
  Després de gairebé tres mesos amb una important activitat en línia, el museu torna a obrir les portes a partir de dilluns vinent.
  Dilluns vinent, 22 de juny, reobre les seves portes el Museu Marítim de Barcelona després que, el 13 de març passat, va haver de tancar com la resta d'equipaments. La reobertura es farà havent adoptat els protocols necessaris de prevenció davant la covid-19.
  Ubicat a les antigues Drassanes Reials, aquest museu impulsa la cultura marítima gràcies a un fons extens i divers, a una important activitat de divulgació i a les seves exposicions temporals i permanents. Actualment, entre d'altres, acull les mostres "Cants de sirena", "Les sorres X", "La platja, un espai canviant", "Catalunya mar enllà" o "Vaixells mercants: la transició de la vela al motor".
  Mentre ha durat el confinament, però, el Museu Marítim ha proposat diferents alternatives en línia per seguir gaudint del seu patrimoni, que encara es poden seguir visitant. Es poden fer, per exemple, dos recorreguts virtuals: el primer permet contemplar els espais medievals que actualment allotgen les exposicions "Drassanes i Galeres" i "7 Vaixells 7 Històries", i, el segon, trasllada el visitant fins a l'espai Mirador, coincidint amb l'exposició "Antoni Benaiges, el mestre que va prometre el mar". L'activitat al seu blog s'ha mantingut igualment incessant durant les últimes setmanes.